text: [{"text_idx": "#000000", "text": "\u00abYaa mucaa koo dhaga\u2019i mana abbaa kees irranfadhu; mootiin miidhagna kee jaalateeraatii!\u00bb (Faar.44:101)"}, {"text_idx": "#000001", "text": "Mudde guyyaan sadi guyaa ayyaana haadha keenya dubroo Maariyaam yennaa ta\u2019u innis guyyaa isheen dhalattee umurii waggaa sadiitti mana qulqulluumaa seentedha. Seenichas gabaabatti akka armaan gadiitti haa ilaalu."}, {"text_idx": "#000002", "text": "Haannaa fi Iyyaaqeem Arrabsoo yeroo dheeraa jalaa bilisa bahuudhaan mucaa bifa bareedduu qabdu argatan (dahani). Akkuma raajichi Solomoon \u201cYaa mucaa koo kunoo ati bareedduudha\u201d ( Weed. 4:1) jechuun dubbate durbee qaamaanis ta\u2019e yaadaan; keessaanis ta\u2019e alaan bareedduu taate argatan (dahani). Qeeqa (arrabsoo fi hamannaa) namootaa irraa walabummaa argachuu isaaniitiinis ni gammadani."}, {"text_idx": "#000003", "text": "Gammachuun isaanii kunis mucaa dhabuudhaan waggoota hedduudhaaf hawwii daa\u2019ima argachuutiin gubachuu caala namoota naanoo sanaatiin Haannaan \u201cGaangee\u201d; \u201cKan gadameessi ishii cufame\u201d jedhamtee arrabsamaa turte irraa mucaa argachuu isheetti bilisa bahuu isheetiinidha. Mucaan kunis qulqulleettii durbee Maariyaamidha."}, {"text_idx": "#000004", "text": "Haannaan dhala dhabdee waggoota hedduuf turtus Waaqayyoon \u201cAkka eeyyama keetti dhala naaf kenni. Kan Ati naa kennitu yoo durba taate bishaan waraabdee, leemmatii warqee hodhitee, foohaa golgaa mana kee tajaajiluuf oolu footee akka si tajaajiltuuf; yoo dhiira ta\u2019e ammoo baratee mana kee akka tajaajiluuf siif kennina\u201d jechuun wareeganii akka turan dubbiin dubroo Maariyaam nutti hima."}, {"text_idx": "#000005", "text": "Durbeen Maariyaam dhalachuu Isheetiin kan bilisa bahe haadha Ishee fi abbaa Ishee qofa osoo hin taane addunyaa hundadha. Dhalachuun haadha keenya dubroo Maariyaam dhalchuu Gooftaa keenya Iyyasuus Kiristoosiif jalbuliidhaatii. Kana jechuunis dukkannii fi gidiraan kakuu moofaa keessa ture, duuti bara dheeraaf addunyaa mara dhiphisaa ture baduuf yeroo itti dhiyaachaa jiru, dhalli nama marri harka diyaabiloos jalaatii bilisa ba\u2019uuf yeroo hojiin Uumaa keenyaa ifaan jalqabameedha. Kana waan ta\u2019eef abbootiin \u201c Siin addunyaan fayye; Ilma keetiinis nageenyi nuuf ta\u2019e\u201d jechuun Ishee faarsu."}, {"text_idx": "#000006", "text": "Waaqayyos kadhannaa Haannaa fi Iyyaaqeem dhagahee qulqulleettii durbee Maariyaamiin kenneef. Gama biraa Addaamii fi Hewaan akkasumas ijoolleen isaanii boo\u2019ichi isaanii dhaga\u2019amee hundumtuu kan ittiin fayyu danda\u2019u; hunda keenyaa dhalatte. \u201cOsoo Waaqayyo sanyii nuuf hin hanbisneetii akka Sadoom taanee, Gamooraas fakkaanee turre\u201d( Isaa.) akkuma jedhame sanyiin Waaqayyoon filatamte fayyina addunyaaf kennamte (dhalatte)."}, {"text_idx": "#000007", "text": "Abbaa fi haati ishees Waggoota sadiif erga of bira tursanii booda kitaaba irratti \u201cWaaqayyo keetiif wareega yoo wareegde Waaqayyo wareega kee kana ni barbaadaatii: cubbuu sitti ta\u2019aatii kanfaluudhaaf duubatti hin jedhiin. Yoo hin wareegne garuu cubbuun sirra hin jiru. Kan afaan keetiin dubbattes Waaqa keetiif fedha keetiin wareegdeetaatii kan afaan kee keessaa bahe raawwadhu\u201d (Se.ke.de. 23:21-23) isa jedhu yaaddachuudhaan \u201cGaraanshee osoo fira hin bariin; afaanshe midhaan osoo hin bariin akka wareega keenyaatti mana qulqullummaaf kennina\u201d jehdanii fudhatanii gara mana Waaqayyoo deeman."}, {"text_idx": "#000008", "text": "Hoogganaan lubootaa fi uummanni yeroo ishee argan biiftuu caala harka toorba iftee qaqawweessa (bakakkaa) caalaa soodaachiiftee isaanitti mul\u2019atte. Isaanis uumama kana fakkaattu maal goonaa? Maal ishee nyaachifnaa? Maal isheef afna? Jedhanii osoo dhiphatanii Ergamaa qulqulluu Faanu\u2019eel mannaa samii leemmatii warqeettii, dhugaatii samii xoofoo ifaatti qabatee samii samiirraa bu\u2019ee isaanitti mul\u2019ate."}, {"text_idx": "#000009", "text": "Uummannis lubichaaf kan dhufe waan isaanitti fakkaateef harkaa fuudhii godhani. Lubichi fudhachuuf yeroo jedhu irraa ol fagaate. Haannan mucaashee haammattee kabajasaa fudhachuuf achi siiqxee yeroo teessu akkuma ol fagaatetti hafe. Kana booddees kabaja daa\u2019imittiif dhufe yoo ta\u2019e maaltu beeka? Qofaa ishee dhiisii achi siiqi isheedhaan jedhan. Haannaanis akkuma jedhamte goote. Yeroo kana Ergamaan qulqulluu Faanu\u2019eel bu\u2019ee kochoosaa tokkoon haguugee, mannicha nyaachisee wayinichas obaasee gara samiitti ol bahe."}, {"text_idx": "#000010", "text": "Gooftaan saba Israa\u2019el mannaa samiirara buusee akkuma isaan nyaachise (Ba\u2019u. 16:13, 1Mooto.19:1-8)"}, {"text_idx": "#000011", "text": "haadha keenyas karaa Ergamichaatiin isheedhaaf laate. Nyaanni ishees mannaa samii irraa bu\u2019e, dhugaatiin ishiis dhugaatii samii irraa waraabame ta\u2019e. Kana waan ta\u2019eef qulqulluun abbaan keenya Hiriyaaqoos \u201cYaa drbee nyaata lafa kana irraa kan nyaatte miti nyaata samii (kan samii irratti bilchaate) malee; yaa durbee dugaatii lafa kanaa kan dhugde miti dhugaatii samii irraa waraabame dhugaatii samii dhugde malee\u201d ( qiddaasee Maariyaam) jechuun ishee galateeffate."}, {"text_idx": "#000012", "text": "Erga dhimmi sooratashee fala argatee mana qulqullummatti ishee gashan. Guyyaan kunis Mudde guyyaa 3 ture. Manni kiristaanaas yeroo hundaa jiini galee guyyaa 3ffaa irraatti, yeroo yaadattu wagga awaggaatti Mudde guyaa sadii immoo ayyana ol\u2019anaatiin kabajji."}, {"text_idx": "#000013", "text": "\u00abYaa mucaa koo dhaga\u2019ii mana abbaa kees irranfadhu; mootiin miidhagna kee jaalateerahoo\u00bb Jedhee qulqullichii Daawiit Faarsa. 44:101 irratti akkuma dubbate. Haati keenya qulqulleetii dubroo Maariyaam Ergamoonni ishee sooraa kabajaa fi ulfinaan mana qulqullummaa keessa waggaa kudha lama jiraatte. Walumaa galatti umuriin ishee waggaa kudha shan yommuu fixxu Yihudoonni goomiidhaan \u00abShamarree waan taateef amala dubartootaatiin mana qulqullummaa waan xureessituuf bahuu qabdii\u00bb jedhan. Hojji afuurri Qulqulluun isheerratti hojjetu hubachuu waan hin dandenyeef akkuma nama foonummaa isaaniitti ija foonii qofaan ilaalanii murtoo dogoggoraa murteessan. Gama biraatiinis akka Waaqayyo Ilmi Durboo irraa dhalatu raaga dubbatame waan beekaniif raagni sun ga\u2019ee osoo isheen Kiristoosiin hin dahiin dursinee isheen akka baatu yoo taasisne carraa kana dhabuu dandeessiidhaan akka mana qulqullummaa keessa baatu taasisan."}, {"text_idx": "#000014", "text": "Hangafni lubootaa hammeenya Yihudootaa kana argee akkam wayya? Furmaata akkamii keennuuf dandeenya? jedhee Ishee gaafannaan gara Waaqayootti naaf beeksisi jetteen. Innis kadhannaa gara Waaqayyootti yemmu dhiyeessu deebii \u00abQoomoo Yihuudaa keessa kanneen haati manaa isaanii duute lakkaayitii ulee isaanii mana qulqullummaatti galchii irratti kadhadhu anis mallattoo siifan kenna \u00bb jedhu waan argateef uleewwan isaanii irratti kadhachaa buleera. \u00abYaa Yooseef kadhima kee Maariyaamiin fudhachuu hin sodaatiin\u00bb kan jedhuu ulee Yooseef irrattti barreeffamee argame. Ulittiinis firii qamadii fi wayinii godhattee argamteetti. Mataa isaarras gugeen boqotteetti. Kana ragaa godhachuun Giiftii keenyaaf Yooseef kaadhima (eegduu ykn tiksee) akka isheef ta\u2019utti filatame."}, {"text_idx": "#000015", "text": "Kadhima jechuun jechuun maal jehuudha? Yooseef Maariyaamiif kaadhima ta\u2019e yeroo jennu hoo maal jechuu keenya? Qulqulleettiin dubroo Maariyaam mana Yooseef keessa akkamiin turte? Akkamiin mucaa ishee qoricha addunyaa ta\u2019e Iyyasuus Kiristoosiin ulfooftee deesse? Kan jedhu yeroo biraa ilaalla. Waaqayyon ittiin nu haa qaqqabsiisu."}, {"text_idx": "#000016", "text": "Galanni Waaqayyoof haa ta\u2019u; kadhanaan haadha keenya qulqulleettii dubroo Maariyaam nu wajjin haa ta\u2019u. Ameen! Bagga ittiin isin ga\u2019e."}, {"text_idx": "#000018", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]